答和叔城東尋春
作者：韓維
朝代：宋

paragraphs: 尋春之何所，乃在城東隅。
東隅信佳處，名園間精廬。
時屬積雪霽，田壤墳以蘇。
雍容二三騎，并轡徐厥驅。
僕童怪且議，寒野安所娛。
不知陽和氣，泱漭于空虛。
仰視孤剎起，突兀疑神扶。
其下萬華屋，碧瓦魚鱗鋪。
南行歷亭館，近接棟與櫨。
陰草含碧色，陽條散紅腴。
周覽氣象嘉，高步形蹤舒。
提携上樽酒，饌不過魚蔬。
爲奉豈非薄，歡至自有餘。
却思九衢上，車馬何區區。
紅塵塞兩眼，勢利各有趨。
雖欲求暇逸，何能幸須臾。
君勿輕此樂，此樂未易圖。